Hagyma (növénynemzetség)

A hagyma (Allium) a spárgavirágúak (Asparagales) rendjébe és az amarilliszfélék (Amaryllidaceae) családjába, azon belül a hagymaformák (Allioideae) alcsaládjába tartozó nemzetség. 1250 fajával a növények egyik legnagyobb fajszámú nemzetsége is egyben. Évelő, hagymás növények, amik sajátos ízt, illatot adó vegyületeket termelnek. Számos faját termesztik fogyasztásra.

A metélőhagyma (Allium schoenoprasum) virágainak íze a legkevésbé markáns. A rózsaszín vagy fehér virágú fokhagyma (Allium sativum) virágának zamata enyhébb a hagymáénál.

Termesztett fajok

Vöröshagyma 

Nagyon sok fajtája van, de Magyarországon és az egész világon is híres Makón és környékén termesztett makói vöröshagyma, kellemes aromája és kevésbé csípős íze miatt kedvelt.

Illóolajat, B-vitamint, C-vitaminból 30 mg/100 g-ot (a zöldhagyma még ennél is többet), emellett pektint és guvertint is tartalmaz.

Jellegzetes csípős ízét és illatát egy kéntartalmú vegyület, az allilszulfid adja. Ennek a hatóanyagnak baktériumölő hatása van, ezért meghűléses időben a fertőzések megelőzésére is használták.

Gyógyhatású szerként, bélféregűzésre, vizelethajtásra, étvágygerjesztésre, illetve vércukor csökkentésére is használják. Köhögés ellen is kiváló pl.:cukrozzuk meg, hagyjuk 3 napig és igyunk a kifacsart levéből.

Szoptatós anyák kerüljék az erősen hagymás ételek fogyasztását, mert az illóolaj-aromák átmennek a tejbe.

Tavasszal zöldhagymaként fogyasztjuk, ilyenkor hajtatni kell, hogy a növény minél nagyobb része legyen fehér. Hosszú ideig tárolható, így egész évben használhatjuk, de szeletelt szárítmányként akár évekig eltartható.

Fokhagyma

Póréhagyma 

A Földközi-tenger vidékén vadon is előforduló kétéves növényt nálunk főleg a bolgárkertészek termesztik.

Élelmezési szempontból jelentős – A-, B1-, B2-vitamint, nikotinsavat, még főzött állapotban is 15 mg C-vitamint és jelentős mennyiségű ásványi sót tartalmaz.

Levesek, főzelékek, saláták készítésére használjuk.

Gyöngyhagyma

Téli sarjadékhagyma (Allium fistolosum) 

Évelő hagyma, a vöröshagyma beltartalmi értékeivel megegyező, de csak zöldhagymaként fogyasztjuk.

Küllemre hasonlít a póréhagymához, de a tenyészidő során folyamatosan új sarjakat hoz. A fagyok beálltával fejlődése leáll, de lombja zöld, hagymája friss fehér marad.

Kora tavasszal a legkorábban szedhető, ízletes, vitamindús hagyma.

Metélőhagyma 

Ezt a snidling, snitling, pázsithagyma néven is ismert, Magyarországon nagyon elterjedt és szívesen használt növényt csak frissen, nyers állapotban, finomra szelve használjuk. Főzni nem szabad, kizárólag tálalásakor adjuk az ételhez.

A metélőhagyma ízesítő hatása mellett nagyon jó étvágygerjesztő és gyomorerősítő.

Felhasználhatjuk burgonya, bab, borsó és húslevesek, saláták, sültek, szendvicsek, túró, lágy sajtok, halételek, mártások ízesítésére.

Magyarországon őshonos fajok 
 Bajuszos hagyma (A. vineale)
 Bunkós hagyma (A. sphaerocephalon)
 Kígyóhagyma (A. scorodoprasum)
 Ereszes hagyma (A. scorodoprasum subsp. rotondum)
 Waldstein-hagyma (A. scorodoprasum subsp. waldsteinii)
 Sötét hagyma (A. atroviolaceum)
 Pézsmahagyma (A. moschatum)
 Medvehagyma (A. ursinum)
 Havasi hagyma (A. victorialis)
 Bíborfekete hagyma (A. atropurpureum)
 Illatos hagyma (A. suaveolens)
 Gyíkhagyma (A. angulosum)
 Hegyi hagyma (A. montanum vagy A. senescens subsp. montanum)
 Érdes hagyma (A. oleraceum)
 Szarvas hagyma (A. carinatum)
 Sárga hagyma (A. flavum)
 Vöröses hagyma (A. marginatum)

További fajok 
 Hagymafajok listája

További információk 

 A hagyma termesztése és felhasználása 
 A póréhagyma termesztése és felhasználása 
 Ehető virágok

Növénynemzetségek